དང་ཐོག་ང་རང་སློབ་མ་ཚོའི་མདུན་དུ་ལངས་ཏེ་ཅི་ཞིག་འཆད་པར་རྩོམ་དུས།ངའི་ཡིད་ལ་ལོ་ངོ་མང་པོའི་སྔོན་གྱི་དོན་དག་ཅིག་དྲན་བྱུང་།ལོ་ངོ་འགའི་སྔོན་ལ་དགེ་རྒན་ཞིག་གིས་ང་ལ་བཤད་རྒྱུ།སློབ་གྲྭ་ནི་བཟོ་གྲྭ་ཞིག་ཡིན་ལ།ཁྱོད་ཀྱིས་དེ་ག་ནས་འབད་འབུངས་སྒོས་བསླབ་ལ་བརྩོན་ཏེ་སློབ་མཐར་ཕྱིན་རྗེས་རང་ཉིད་ནི་སྤྱོད་སྒོ་ཡོད་པའི་ཅ་ལག་གང་རུང་ཞིག་ཏུ་བསྒྱུར་བ་དེ་ནི་ངའི་རེ་བ་ཡིན་པར་མ་ཟད།ཕ་མའི་རེ་བའང་ཡིན་ཞེས་གསུངས།སྐབས་དེར་ངས་ཅ་ལག་ཅེས་པ་ནི་ཡོ་བྱད་གང་རུང་ཞིག་ཡིན་ནམ་སྙམ།གལ་སྲིད་དེ་འདྲ་ཡིན་ན།ང་ནི་གཞན་བརྟེན་གྱི་མི་ཞིག་ཏུ་འགྱུར་ངེས།ནམ་ཞར་དུ་གཞན་ལ་བརྟེན་པའི་མི་དེ་རང་ཉིད་ངོ་མ་ཞིག་ཏུ་འགྱུར་ཐབས་བྲལ་བས།ང་རང་སློབ་མཐར་ཕྱིན་ན་ཅ་ལག་ཅིག་ཏུ་མི་འགྱུར་བའི་སྨོན་ལམ་བཏབ་པ་ཉུང་ཉུང་མིན།དེ་བས་ན།ངས་རང་ཉིད་ནི་ནམ་ཡང་ཕུགས་བསམ་གྱི་ཆེད་དུ་བརྩོན་པ་བསྐྱེད་པའི་ན་གཞོན་ཞིག་བྱས་ན་བསམས།ད་ལྟ།ངའི་ཡིད་ལ་དགེ་རྒན་དེའི་སྐད་ཆ་དེ་དྲན་ཐེངས་རེར།ང་རང་འདང་རྒྱག་གི་མཚོ་མོའི་ཀློང་དུ་ལྷུང་ཞིང་།ལྷིང་འཇགས་ཀྱི་གྲུ་ག་རེ་ནས་བསམ་གཞིག་ཡང་ཡང་བྱས་མྱོང་།མཚམས་ལན་རེར་ངས་རང་ཉིད་ནི་སུ་དང་གང་ལའང་མི་མཁོ་བའི་གད་སྙིགས་ཤིག་ཏུ་སྒོམ།ཡང་མཚམས་ལན་རེར་རང་ཉིད་ནི་ཕུགས་བསམ་འཚོལ་སྙེག་བྱེད་པའི་བྱ་རྒོད་ཅིག་ཏུ་འདོད།ཁ་ཆར་དང་བུ་ཡུགགྲང་རླུང་སོགས་ཀྱི་ངར་ཁ་ཇི་ལྟར་རྒོད་ནའང་།ཡངས་ཤིང་འབྱམས་ཀླས་པའི་མཁའ་དབྱིངས་ནས་འཕུར་རྩལ་ངོམ་པ་ནི་རང་གི་གཟི་བརྗིད་ཅིག་ཏུ་འདོད།གང་ལྟར་ངས་དགེ་རྒན་དང་ཕ་མའི་རེ་བ་དེ་སྐོང་ཐུབ་མིན་མི་ཤེས་མོད།ངས་རང་ཉིད་ཀྱི་སླད་དུ་དུས་ཚོད་ཆུད་ཟོས་སུ་གཏོང་གིན་མེད།རང་གི་མངའ་ཐང་དང་འབྱོར་ཕྱུག་ཏུ་སྒོམ་པའི་ཕུགས་བསམ་དེ་བློས་བཏང་མ་མྱོང་ལ།མུ་མཐུད་དུ་མདུན་དུ་སྐྱོད་བཞིན་ཡོད།ངས་ཀྱང་དགེ་རྒན་གྱི་སྐད་ཆ་དེ་སློབ་མ་ཚོར་བཤད་ན་འགྲིག་མོད།སྐད་ཆ་དེ་ངའི་མིད་པའི་སྒོར་ཐོན་མ་ཐགངས་གང་ནུས་ཀྱིས་བསྲན་དེ་མ་བཤད་པར་སོར་བཞག་བྱས་པ་ཡིན།དེའི་ཚབ་ཏུ་ཁྱེད་ཅག་ནི་བོད་གངས་ཅན་གྱི་མ་འོངས་པའི་གདུང་འདེགས་ཀྱི་ཀ་བ་ཡིན་ཞེས་བཤད་ན་འདོད་མོད།སྐད་ཆ་དེ་ཡང་ཁ་གཡོར་བྱེད་ལྟ་བུ་ཞིག་ཏུ་གྱུར་ཡོད་པས་མ་བཤད།རྒྱུ་མཚན་སྐད་ཆ་དེའི་རིགས་བཤད་པའི་མི་ལ་བློ་གཏད་ཆེན་པོ་བྱེད་རྒྱུ་མེད།ང་རང་སློབ་ཆུང་ན་ཡོད་དུས།དགེ་རྒན་དག་གིས་རྒྱུན་པར་ཁྱོད་ཚོ་ནི་བོད་གངས་ཅན་གྱི་མ་འོངས་པའི་གདུང་འདེགས་ཀྱི་ཀ་བ་ཡིན་ཞེས་བཤད་མོད།དོན་དངོས་སུ་ཁོ་ཚོ་སློབ་ཆུང་ན་ཡོད་དུས་ཀྱང་དགེ་རྒན་ཚོས་དེ་ལྟར་དུ་སློབ་གསོ་བཏང་བ་རེད་ཟེར།དེ་ལྟར་སྐད་ཆ་དེ་ནི་མི་རབས་གཅིག་གིས་གཅིག་ལ་བརྒྱུད་དེ་ལོ་ངོ་མང་ཙམ་འགོར་སོང་།དེ་བས་ངས་ཁོ་ཚོ་ལ།ལྷ་གོང་མས་མི་ཚང་མར་ལེགས་སྐྱེས་རེ་བསྩལ་ཡོད།དོན་དངོས་སུ་ལེགས་སྐྱེས་དེ་ནི་རང་གི་ནུས་པ་དང་འཇོན་ཐང་ཡིན།ལེགས་སྐྱེས་དེ་རྙེད་མིན་ནི་མི་རང་ཉིད་ལ་ཐུག་ཅེས་པའི་ཡ་ཧུ་དཱ་པའི་ལེགས་བཤད་དེ་བཤད་པ་ཡིན།དེ་ནི་ད་གཟོད་བྱིས་པའི་སེམས་ཁམས་དང་འཚམས་ཤིང་དོན་དངོས་དང་མཐུན་པ་ཞིག་མ་ཡིན་ནམ།